舟次大雲倉回寄孔武仲
作者：蘇轍
朝代：宋

paragraphs: 一風失前期，十日不相見。
君帆一何駛，去若乘風箭。
我舟一何遲，出沒蔽葭薍。
甕中有白糟，床上有黄卷。
妻孥不足共，思子但長嘆。
池陽重相遇，撫手成一粲。
先行復草草，回首空眷眷。
人生類如此，遲速亦何算。
一見誠偶然，四海良獨遠。
相期廬山陰，把臂上雲巘。